CELEX: 
Language: lt
Date: 2021-12-14 00:00:00
Title: KOMISIJOS DELEGUOTASIS REGLAMENTAS (ES) /... kuriuo iš dalies keičiamos Europos Parlamento ir Tarybos reglamento (ES) 2018/956 nuostatos dėl valstybių narių ir gamintojų stebėtinų ir teiktinų duomenų apie naujas sunkiąsias transporto priemones ir dėl duomenų teikimo tvarkos

AIŠKINAMASIS MEMORANDUMAS
            
            
               DELEGUOTOJO AKTO BENDROSIOS APLINKYBĖS
            
            
               Šiuo deleguotuoju aktu Reglamento (ES) 2018/956 I priedas iš dalies keičiamas taip, kad valstybės narės kasmet Komisijai teiktų naujų įregistruotų sunkiųjų transporto priemonių atitikties liudijimo 3 įraše nurodytą informaciją. Ši informacija būtina siekiant nustatyti transporto priemonių, apie kurias teikiami duomenys, ašių konfigūraciją pagal varančiųjų ašių skaičių ir taip, remiantis valstybės narės pateikta informacija, identifikuoti transporto priemones, kurių duomenis jai teikia gamintojai, kad nereikėtų papildomai keistis informacija su gamintoju. Juo taip pat iš dalies keičiamas II priedas, kad Europos aplinkos agentūra galėtų pritaikyti duomenų bazės struktūrą prie technikos pažangos.
            
            
               KONSULTACIJOS PRIEŠ PRIIMANT AKTĄ
            
            
               Komisija su suinteresuotosiomis šalimis konsultavosi šiais būdais:
            
            
               (a)surengė 4 savaites (nuo 2021 m. rugsėjo 7 d. iki spalio 5 d.) trukusias viešas internetines konsultacijas geresnio reglamentavimo portale „Išsakykite savo nuomonę“ ir per jas gavo keturias pastabas. Dviejose pastabose iš esmės išreikštas pritarimas. Vienoje pastaboje pabrėžta, kad gamintojams, įpareigotiems pateikti duomenis atgaline data, reikia skirti pakankamai laiko tam pasirengti. Ketvirtoje pastaboje išreikšta kritiška pozicija dėl teisės aktų apskritai;
            
            
               (b)2021 m. rugsėjo 28 d. konsultavosi su motorinių transporto priemonių išmetamo CO2 ekspertų grupe, kurioje dalyvavo valstybių narių institucijų, transporto priemonių gamintojų, tiekėjų ir NVO atstovai.
            
            
               DELEGUOTOJO AKTO TEISINIAI ASPEKTAI
            
            
               Įgaliojimai priimti šį deleguotąjį aktą Komisijai suteikti Reglamento (ES) 2018/956 11 straipsnio 1 dalies a ir d punktais.
            
            
            
               KOMISIJOS DELEGUOTASIS REGLAMENTAS (ES) …/...
            
            
               2021 12 14
            
            
               kuriuo iš dalies keičiamos Europos Parlamento ir Tarybos reglamento (ES) 2018/956 nuostatos dėl valstybių narių ir gamintojų stebėtinų ir teiktinų duomenų apie naujas sunkiąsias transporto priemones ir dėl duomenų teikimo tvarkos
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2018 m. birželio 28 d. Europos Parlamento ir Tarybos reglamentą (ES) 2018/956 dėl naujų sunkiųjų transporto priemonių išmetamo CO2 kiekio ir degalų sąnaudų duomenų stebėsenos ir teikimo
                  1
               , ypač į jo 11 straipsnio 1 dalies a ir d punktus,
            
            
               kadangi:
            
            
               (1)Reglamento (ES) 2018/956 I priedo A dalyje nurodyta, kokius naujų Sąjungoje pirmą kartą įregistruotų sunkiųjų transporto priemonių duomenis turi stebėti ir teikti valstybės narės;
            
         
         
            
               (2)kad būtų galima atlikti išsamią analizę pagal Reglamento (ES) 2018/956 10 straipsnį, valstybės narės turėtų stebėti ir teikti duomenis, kuriais remiantis būtų galima nustatyti transporto priemonių, apie kurias teikiami duomenys, ašių konfigūraciją pagal varančiųjų ašių skaičių. Tokie duomenys įrašomi į naujos registruojamos sunkiosios transporto priemonės atitikties liudijimo 3 įrašą;
            
            
               (3)pagal šią informaciją Komisija, remdamasi valstybių narių pateikta informacija, turėtų galimybę identifikuoti transporto priemones, kurių duomenis pagal Reglamento (ES) 2018/956 5 straipsnį teikia gamintojai, taigi nereikėtų papildomai keistis informacija su gamintojais;
            
            
               (4)remiantis patirtimi, įgyta pagal 10 straipsnį rengiant 2019 m. ataskaitinio laikotarpio ataskaitą, ir siekiant pateikti išsamią būsimų metų duomenų analizę, būtina, kad gamintojai pateiktų konkrečius duomenis apie atskirų transporto priemonės sudedamųjų dalių veikimą naudojant modeliavimo priemonę, įrašytus duomenų faile „sum exec“;
            
            
               (5)Reglamento (ES) 2018/956 II priede nustatyta duomenų stebėsenos ir teikimo tvarka;
            
            
               (6)remiantis patirtimi, įgyta taikant Reglamentą (ES) 2018/956, Europos aplinkos agentūrai turėtų būti suteikta galimybė lanksčiai pritaikyti duomenų bazių struktūrą ir pobūdį prie techninės pažangos ir neturėtų būti reikalaujama naudoti konkrečius techninius sprendimus. Todėl aprašomuosius duomenų bazių pavadinimus II priede reikėtų išbraukti;
            
            
               (7)todėl Reglamentas (ES) 2018/956 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis 
                  Reglamento (ES) 2018/956 daliniai pakeitimai
            
            
               Reglamento (ES) 2018/956 I ir II priedai iš dalies keičiami pagal šio reglamento priedą.
            
            
               2 straipsnis 
                  Įsigaliojimas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2021 12 14
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 173, 2018 7 9, p. 1.
               
            
      
    ---documentbreak--- 
      
         
         
            
               PRIEDAS 
            
            
               I ir II priedai iš dalies keičiami taip:
            
            
               (1)I priedas iš dalies keičiamas taip:
            
            
               (a)A dalis papildoma p punktu:
            
            
               „p) nuo 2021 m. liepos 1 d. įregistruotų transporto priemonių atveju – varančiųjų ašių skaičius, nurodytas atitikties liudijimo 3 įraše.“;
            
            
               (b) B dalies 2 punkto lentelė iš dalies keičiama taip:
            
            
               i)
                     pridedamas įrašas:
            
            
                     
                        „102
                     
                  
                  
                     
                        Transporto priemonių, kurių modeliavimo data – ne ankstesnė kaip 2021 m. liepos 1 d., – kableliais skiriamų verčių failas, kurio pavadinimas sutampa su užduoties failo pavadinimu ir turi plėtinį „.vsum“ ir kurį sudaro apibendrinti kiekvienos modeliuotos paskirties ir krovumo duomenys (10) 
                     
                  
                  
                     
                        Failas, sugeneruotas Reglamento (ES) 2017/2400 5 straipsnio 1 dalies a punkte nurodytos modeliavimo priemonės grafinėje sąsajoje (GUI) 
                     
                  
                  
                     
                        Duomenų failas „sum exec“ “;
                     
                  
               
               ii)
                     10 pastaba pakeičiama taip: 
            
            
               „(10)
                     Šis įrašas centriniame sunkiųjų transporto priemonių registre viešai neskelbiamas.“;
            
            
               (2)II priedas iš dalies keičiamas taip:
            
            
               (a)1.1 punkto pirma pastraipa pakeičiama taip:
            
            
               „1.1.
                     I priedo A dalyje nurodytus duomenis kompetentingos institucijos kontaktinis punktas pagal 4 straipsnį elektroniniu būdu perduoda Europos aplinkos agentūrai (toliau – Agentūra).“;
            
            
               (b)2.1 punkto c papunktis pakeičiamas taip:
            
            
               „c) kontaktinį punktą, atsakingą už duomenų perdavimą Agentūrai.“;
            
            
               (c)2.3 punkto pirma pastraipa pakeičiama taip:
            
            
               „2.3.
                     I priedo B dalies 2 punkte nurodytus duomenis gamintojo kontaktinis punktas pagal 5 straipsnio 1 dalį elektroniniu būdu perduoda Agentūrai.“;
            
            
               (d)3.3 punktas pakeičiamas taip:
            
            
               „3.3.
                     Jei kompetentinga institucija arba gamintojai pastebi, kad pateiktuose duomenyse yra klaidų, jie nedelsdami apie jas praneša Komisijai ir Agentūrai, pateikdami pranešimą apie klaidą Agentūrai arba nusiųsdami jį e. paštu 1.1 punkte nurodytais adresais.“